Í vetur hafa um 600 nemendur stundað nám við skólann þar af um 90 6 - 8 ára nemendur í Forskólanum . Forskólanemendurnir hafa haft í mörgu að snúast , héldu jólatónleika og jólaball , tóku þátt í þemavikunni og enduðu með Vortónleikum í maí . Auk þessa hafa nemendur Forskólans heimsótt Sólvang og Drafnarhúsið og glatt mjög vistmenn þar með söng og hljóðfæraleik . Fyrir fáeinum árum tókum við upp svokallaða Suzukikennslu þar sem nemendur geta byrjað að læra á fiðlu og selló 5 ára . Í vetur hafa 15 fiðlun - og 4 sellónemendur verið í Suzukinámi ásamt foreldrum sem sækja alla tíma með börnunum sínum . Næsta vetur hyggjumst við fara af stað með Suzuki píanókennslu . Út í Tónkvísl er aðsetur Skólalúðrasveitanna þar sem Helga Björg ræður ríkjum . Skólalúðrasveitarstarfið er nú allt að eflast hjá Helgu og hélt B sveitin frábæra jólatónleika í desember . Landsmót Skólalúðrasveita var haldið í Garðabæ helgina 29. apríl - 1. maí og voru krakkarnir skólanum okkar til sóma . Það er gaman að segja frá því hér að hópurinn vann prúðmennsku bikarinn sem veittur var þeirri hljómsveit sem var ( nú koma 3 orð í efstastigi ) kurteisust , hjálpsömust og snyrtilegust . Foreldrafélagi hljómsveitarinnar eru hér færða góða þakkir fyrir öflugt starf með sveitinni á mótinu . Í janúar var stofnuð A sveit og nú eru rúmlega 30 krakkar að taka þátt í lúðrasveitarstarfinu í Tónkvísl og fer fjölgandi . Þegar líður að jólum tekur alltaf við mjög skemmtilegur tími í skólanum . Sú skemmtilega nýbreyttni var nú í tengslum við Jólaþorpið að boðið var upp á tónlist í Einarsbúð ( Veiðibúðinni ) . Þrjá laugardaga 5. , 12. og 19. desember komu fram rúmlega 10 tónlistarhópar úr skólanum og léku fyrir gesti sem gátu fengið sér heitt súkkulaði og kökur í bakaríinu um leið og þeir hlustuðu á fallega jólatónlist . Í janúar kom Sinfóníuhljómsveit tónlistarskólanna saman til æfinga og tónleikahalds og var þetta 12. starfsár hljómsveitarinnar . Tónlistarskólinn hefur verið þátttakandi í hljómsveitinni frá upphafi og var reyndar einn af stofnendum hennar . Námskeið hljómsveitarinnar eru í janúar og þeim lýkur með tónleikum , þar sem mjög oft er lögð áhersla á að flytja íslenska tónlist . Efnilegir hljóðfæraleikarar úr hópi nemenda hafa jafnan leikið einleik með sveitinni . Að þessu sinni voru verkin á efnisskránni : Fornir dansar eftir Jón Ásgeirsson , Píanókonsert eftir Sjostakovitsj þar sem þrír píanónemendur skiptu með sér einleikshlutverkinu og síðan Sinfónía nr. 4 í d-moll eftir Robert Schumann . Guðmundur Óli Gunnarsson var hljómsveitarstóri og var þetta í sjötta sinn sem hann stjórnaði hljómsveitinni . Með þessu samvinnuverkefni nokkurra tónlistarskóla gefst nemendum skólanna tækifæri til að taka þátt í flutningi stórra hljómsveitarverka . Strax á nýju ári var farið að huga að þemavikunni . Þemavikan var haldin 8. - 12. febrúar og Dagur tónlistarskólanna laugardaginn 13. febrúar . Að þessu sinni var þemað þjóðlöndin í Hafnarfirði . Þegar við fórum að skoða frá hversu mörgum þjóðlöndum íbúar í Hafnarfirði eru , kom í ljós að þeir eru frá ekki færri en 50 löndum . Hugmyndin var að reyna að fá nemendur skólans til spila tónlist frá einhverjum af þessum löndum . Þemavikan gekk prýðis vel og afrakstur hennar var síðan nýttur á Degi tónlistarskólanna þar sem leikin voru lög frá ekki færri en 20 þjóðlöndum . Það er komin skemmtileg hefð á þemavikuna þega nemendur úr Leikskólunum koma í heimsókn í Tónlistarskólann til að hlusta á fjölbreytta tónlistardagskrá og eru um leið virkir þátttakendur . Að þessu sinni komu nemendur frá flestum leikskólunum í heimsókn . Þessar heimsóknir hafa mælst mjög vel fyrir hjá leikskólakennurum og heimsóknin kveikir örugglega áhuga í brjósi margra þessara litlu gesta að hefja tónlistarnám hjá okkur . Á Degi tónlistarskólanna er síðan alsherjar tónlistarveisla í skólanum og í Tónkvísl þar sem fram koma hljómsveitir , margvísleg samspil og einleikarar . Dagurinn byrjar reyndar alltaf á ákaflega skemmtilegri hljóðfærakynningu í Hásölum fyrir Forskólanemendur . Hljóðfærakynningin heldur síðan áfram út í stofunum þar sem nemendur og foreldrar fræðast frekar um hljóðfærin og námið hjá kennurum . Þar fá líka nemendur að prófa að halda á hljóðfærinu e.t.v. að blása svolítið eða strjúka strengi . Í Hásölum / á Torginu og út í Tónkvísl eru síðan tónleikar allan daginn með afar fjölbreyttu efni og tónleikagestir sem koma í skólann þennan dag skipta hundruðum . Með því að stofna rythmiska skólann út í Tónkvísl gafst okkur tækifæri til að auka fjölbreytnina í hljóðfærakennslunni og gefa fleiri nemendum tækifæri til náms . Þar stunda nú 62 nemendur nám . Gott samstarf hefur verið við Tónlistarskóla Garðabæjar , TSDK , Listarskóla Mosfellsbæjar og Tónsali . þrisvar í vetur komu nemendur frá þessum skólum saman og léku á hljóðfærin sín í svokallaðri Jamsession - jazzstandarda af ýmsum toga . Stefnt er á að vera með vinnubúðir fyrir þessar hljómsveitir í Reykjanesbæ næsta vetur og vera þar með tónleika um miðnætti . Í Tónkvísl eru haldnar uppskeruhátíðir bæði fyrir og eftir áramót þar sem fram koma margir efnilegir hljóðfæraleikarar , en í Tónkvísl eru nú starfandi 8 samspil Það er gaman að segja frá því hér að hljómsveitin Wayward var kosin hljómsveit fólksins í símakosningu á Músíktilraunum 2016 en hljómsveitarmeðlimir eru allir nemendur í Tónkvísl . Stefnt er að áframhaldandi uppbyggingu á starfinu þar . Bætt verður við nýjum fögum eins og snarstefjun , rafgítarsamspili , Rokk og jazzsögu og hljómalestri fyrir hljóðfæraleikara . Þessi fög geta nýst öllum lengra komnum nemendum Tónlistarskólans þó þeir séu í klassisku námi . Nótan uppskeruhátíð tónlistarskólanna hefur sannarlega náð þeim tilgangi sem lagt var upp með í byrjun að vekja athygli á hinu mikla starfi í tónlistarskólunum um allt land . Skólinn okkar hefur alltaf verið þátttakandi í Nótunni og nemendum skólans ávalt gengið vel og oftar en einu sinni unnið til verðlauna . Lokahátíð Nótunnar sem fram fer í Eldborgarsal Hörpu er glæsilegur vitnisburður um körftugt og metnaðarfullt starf tónlistarskólanna í landinu . Dagana 26. maí til 2. júní voru í heimsókn hjá okkur hljómsveitin Amandus frá framhaldsskólanum í Cuxhaven . Í hljómsveitinni eru 28 hljóðfæraleikarar á aldrinum 13 – 18 ára , sem leika á fiðlur , selló , trompetta , básúnur , saxófóna og gítar . Nemendurnir ásamt þremur fararstjórum gistu í Tónlistarskólanum í þessari vikudvöl á Íslandi . Farið var í tvær ferðir með hópinn „ Gullna hringinn og um Reykjanes með viðkomu í Bláa lóninu . Miðvikudaginn 1. júní hélt hljómsveitin tónleika í Hásölum . Á tónleikunum lék með þeim í nokkrum lögum Sinfóníuhljómsveit Tónlistarskólans sem við heyrðum í hér áðan undir stjórn Ármanns Helgasonar . Að sjálfsögðu var boðið upp á íslenskar pizzur að tónleikunum loknum . Hver veit nema hljómsveitin okkar fái heimboð frá þýskalandi eftir þessa skemmtilegu heimsókn krakkanna frá Cuxhaven . Í formála bókarinnar Saga tónlistarinnar eftir Árni Heimir Ingólfsson segir : Tónlist er órjúfanlegur hluti af lífi hverrar manneskju frá vöggu til grafar . Í henni speglast tilvera okkar og tilfinningar , hún lyftir huganum í hæðir á gleðistundum og græðir sálarmein þegar skuggar sækja að . Þegar best lætur getur tónlistin dýpkað skilning manns á lífinu sjálfu . Tónlist verður ekki til í tómarúmi . Hún speglar tjáningarþörf , listræna sannfæringu og smekk þess sem skapar hana . Ég vil þakka nemendum , foreldrum , kennurum og riturum ákaflega ánægjulegt samstarf í vetur og óska ykkur öllum gleðilegs sumars um leið og ég segi Tónlistarskóla Hafnarfjarðar slitið .